Jozef Heriban – čítačka Červený rak
Jozef Heriban: Úspech má srdce žraloka
**Jozef Heriban** (\* 9. júl 1953, Trnava) je slovenský spisovateľ, scenárista a filmový režisér. V súčasnosti sa profesionálne venuje literatúre. 
Je bývalým prezidentom Slovenského centra PEN, podpredsedom Rady Audiovizuálneho fondu a členom Slovenskej filmovej a televíznej akadémie.

Život
-----

V roku 1968 začal študovať na Konzervatóriu v Bratislave hru na akordeón a na pozaunu. Pokračoval v štúdiu na Filozofickej fakulte Univerzity Komenského v Bratislave, odbor estetická výchova – slovenčina, kde v roku 1985 získal titul doktor filozofie (PhDr.). Počas štúdia na vysokej škole hral v orchestri folklórneho súboru Lúčnica, s ktorým navštívil mnohé štáty Európy, Afriky a USA. 

V roku 1978 sa oženil s Alenou Heribanovou, známou televíznou moderátorkou, bývalou riaditeľkou Slovenského inštitútu vo Viedni, s ktorou má dve dcéry, spisovateľku a novinárku Tamaru Šimončíkovú Heribanovú a marketingovú a PR manažérku Barbaru Jagušák. V roku 2017 sa dvojica po 39 rokoch manželstva rozviedla.

Profesionálna kariéra
---------------------

Po návrate zo základnej vojenskej služby nastúpil v roku 1981 do Slovenskej filmovej tvorby ako dramaturg hraných filmov v tvorivo – výrobnej skupine režiséra Andreja Lettricha. Počas jeho štrnásťročného pôsobenia v hranom filme spolupracoval s najvýznamnejšími slovenskými režisérmi Dušanom Hanákom, Dušanom Trančíkom, Jurajom Jakubiskom, Jurajom Herzom, Dušanom Rapošom, Martinom Ťapákom, Stanislavom Párnickým a ďalšími. Spolu s Jozefom Slovákom napísal scenáre k filmom *Utekajme, už ide!* a *Južná pošta*. Tragikomédiu *Dávajte si pozor!* spolu s Jozefom Slovákom aj režíroval.

V roku 1994 založil s Pavlom Jursom a Jozefom Slovákom spoločnosť TATRA STAR, s.r.o. v ktorej vznikol úspešný seriál televíznych grotesiek Bud Bindi s Miroslavom Nogom a Stanislavom Dančiakom v hlavných úlohách. Neskôr pracoval v oblasti marketingu (najskôr ako riaditeľ public relations a člen predstavenstva Eurotel Bratislava, a. s. potom ako riaditeľ reklamy a vedúci public relations v TV Markíza). V súčasnosti sa venuje literatúre a organizovaniu filmového života na Slovensku. Je viceprezidentom Slovenského centra PEN a členom Slovenskej filmovej a televíznej akadémie.

Politická kariéra
-----------------

V parlamentných voľbách v roku 2002 bol zvolený za poslanca NR SR za Alianciu nového občana. V NR SR pôsobil ako člen Výboru NR SR pre európske záležitosti a Výboru NR SR pre ľudské práva, národnosti a postavenie žien. V rokoch 2003 a 2004 bol pozorovateľom a neskôr poslancom Európskeho parlamentu.

Autorská tvorba
---------------

Je autorom rozhlasových hier, kníh, filmových a televíznych scenárov. Mnohé z nich boli ocenené na rozhlasových a filmových medzinárodných festivaloch.

Knižne debutoval novelou *Niekto na mňa stále píska* (1996), ktorá získala v roku 1993 v anonymnej súťaži Literárneho fondu 1. miesto. V nasledujúcej knihe *Úspech má srdce žraloka* (2007), ktorá zvíťazila v čitateľskej ankete dvojtýždenníka Knižná revue „Kniha roka 2007", Jozef Heriban reaguje na najnovšie trendy zo sveta marketingu a PR. Jeho román *Intimita vlkov* (2008) sa stal hneď po vydaní bestsellerom. Jeho voľným pokračovaním je román *Posadnutosť* (2009).

Téma ľudskej intimity je kľúčová aj v románe *Ružový trojuholník* (2010) a v poviedkovom románe *Schovaný, neschovaný, idem* (2011). Literárny teoretik Alexander Halvoník píše v štúdii ku knihe *Prelet sťahovavých vtákov* (2013), ktorá získala Cenu Slovenského centra PEN (2014): "Myslím si, že niečo ako autorský program skutočne existuje. Autor ho nosí v sebe a nemusí ho vešať každému na nos, ale napriek tomu, že sa pre svoju zložitosť ťažko realizuje, trvá na ňom aj vtedy, keď, povedzme, nepíše žiadnu knihu." V roku 2014 vychádza Heribanovi zatiaľ jeho posledná kniha *Fagotista, ktorého nemiloval Boh*, v ktorej Samuel Gold Baťovanský, druhý fagotista vo filharmónii, si hľadá svoje miesto pod slnkom. Jeho rozhovory s Bohom posúvajú príbeh do metaforického obrazu nekonečného ľudského putovania za láskou, šťastím a uznaním.

Spolu s Jozefom Slovákom napísal scenár k filmu *Utekajme, už ide!* (1996), ktorý bol uvedený na medzinárodných filmových festivaloch v Londýne, Štokholme, Corcu, Vevey (1988), Los Angeles, San Franciscu, Seattle, Washingtone, Viedni, Hong Kongu (1989) a inde. Film získal hlavnú cenu „Zlatý prim" na 9.Filmovom festivale v Novom Měste nad Metují.

Rovnako s Jozefom Slovákom napísal podľa rovnomennej knihy Ladislava Balleka scenár k filmu *Južná pošta* (1997), ktorý získal Cenu Československého filmu na 26. festivale českých a slovenských filmov v Brne.

Je spoluscenáristom a spolurežisérom slovensko-amerického koprodukčného filmu *Dávajte si pozor!* (1991), ktorý bol ocenený zvláštnou cenou poroty za najlepší prvý film na 15. MFF v Káhire, „Zlatou cenou" na 25. MFF v Houstone, „Striebornou cenou" na 16. MFF vo Philadelphii. Zúčastnil sa aj na MFF v San Franciscu, Philadelphii, Denveri, Los Angeles, San Reme, Lisabone, Kolumbii, Bangalore, Békesczabe...

Spolu s Jozefom Slovákom a Pavlom Jursom napísal, režíroval a produkoval komediálny televízny seriál *Bud Bindi*, ktorý získal Zlatú cenu na 28. MFF v Houstone (1995), „Striebornú vežu" na 39. MFF v San Francisku (1996) a Čestné uznanie na 19. MFF Philadelphia (1996).

### Filmografia

* 1986 – *Utekajme, už ide!*, scenár
* 1987 – *Južná pošta*, scenár
* 1990 – *Dávajte si pozor!*, scenár a réžia
* 1993 – 1996 seriál televíznych grotesiek *Bud Bindi*, scenár a réžia

### Próza

* 1996 – *Niekto na mňa stále píska*
* 2008 – *Intimita vlkov*
* 2009 – *Posadnutosť*
* 2010 – *Ružový trojuholník*
* 2011 – *Schovaný, neschovaný, idem*
* 2013 – *Prelet sťahovavých vtákov*
* 2014 – *Fagotista, ktorého nemiloval Boh*

### Odborná literatúra

* 2007 – *Úspech má srdce žraloka*

### Rozhlasové hry

* 1979 – *Da capo al fine* – Cena v autorskej súťaži HRDM (1979), Cena ZSDU na VII. FPRH v Piešťanoch (1981)
* 1980 – *Diagnóza 300* – Cena v autorskej súťaži HRLD (1980)
* 1982 – *HAN 82* – Cena za réžiu na VIII. FPRH v Piešťanoch (1983)
* 1982 – *Hlasy pre Máriu* – I.miesto v kategórii dramatických programov VRŽ (1983)
* 1988 – *Život na 55 minút* – Cena v autorskej súťaži HRLD (1988)
* 1989 – *Tak sa usmej* – Cena v autorskej súťaži HRDM (1989), I.miesto v poslucháčskej ankete (1991)
* 1990 – *Šach* – Cena za najlepšiu stereo hru na XII. FPRH v Piešťanoch (1991)

Galéria knižných titulov
------------------------

* Jozef Heriban: Niekto na mňa stále pískaJozef Heriban: Niekto na mňa stále píska
* Jozef Heriban: Intimita vlkovJozef Heriban: Intimita vlkov
* Jozef Heriban: PosadnutosťJozef Heriban: Posadnutosť
* Jozef Heriban: Ružový trojuholníkJozef Heriban: Ružový trojuholník
* Jozef Heriban: Schovaný, neschovaný, idemJozef Heriban: Schovaný, neschovaný, idem
* Jozef Heriban: Prelet sťahovavých vtákovJozef Heriban: Prelet sťahovavých vtákov

Referencie
----------

1. 1 2
2. 1 2
3. ↑   *Archivovaná kópia* [online]. [Cit. 2013-01-29]. Dostupné online. Archivované 2012-01-26 z originálu.
4. ↑   *Archivovaná kópia* [online]. [Cit. 2013-01-29]. Dostupné online. Archivované 2013-12-03 z originálu.
5. ↑
6. 1 2   Martinus.sk, Niekto na mňa stále píska
7. 1 2   Martinus.sk, Úspech má srdce žraloka
8. ↑  knihy-uspech ma srdce zraloka[nefunkčný odkaz]
9. 1 2   Martinus.sk, Intimita vlkov
10. 1 2   Martinus.sk, Posadnutosť
11. 1 2   Martinus.sk, Ružový trojuholník
12. 1 2   Martinus.sk; Schovaný, neschovaný, idem
13. 1 2   Martinus.sk, Prelet sťahovavých vtákov
14. 1 2  pen center - jozef heriban
15. ↑

Externé odkazy
--------------

* Literárne informačné centrum – profil spisovateľa[nefunkčný odkaz]
* Profil spisovateľa na osobnosti.sk

Autoritné údaje: * ISNI: 0000000382730172
* LCCN: n96117935
* NK ČR: ola2002139717
* SNK: 165830
* VIAF: 266219028
* WorldCat: lccn-n96117935